google/wiki40b huggingface dataset:
Narva Lasteülikool

Narva Lasteülikool on esimene lasteülikool Eestis. Traditsioon ise on pärit Saksamaalt. Narva Lasteülikool avati Tartu Ülikooli Narva Kolledži juures aastal 2007.
Lasteülikooli põhimõte seisneb selles, et 7–12-aastastele lastele loevad loenguid professorid ja teised huvitavad inimesed. Esimesel tööaastal osales 123 last. Tuntumad lektorid olid Ene Ergma, Peeter Tulviste, Alar Karis, Anzori Barkalaja, Birute Klaas, Aivar Kriiska. Lapsed käisid ekskursioonil Tallinnas Energiakeskuses.
Aastal 2008 sai Narva Lasteülikool Eesti teaduse populariseerimise auhindade jagamisel teise koha.
2008/2009 õppeaastal osalesid loengutel 8–12-aastased lapsed. Osad lektorid kordusid võrreldes eelmise õppeaastaga, uued olid Jaak Aaviksoo, Indrek Tarand, Sulev Mäeltsemees, Jaak Kikas jt. Uue ettevõtmisena laienes lasteülikool Tartusse, kus toimus neli loengut kevadisel koolivaheajal. Loengud toimusid Tartu Ülikooli nõukogu saalis; lektoriteks Alar Karis, Anzori Barkalaja, Birute Klaas, Maaja Vadi. Teise uue ettevõtmisena toimus laste ja täiskasvanute ühine konverents, mis vaatas hariduse olevikku ja tulevikku. Ettekanded oli inimestelt vanuses 8–62.
Selle õppeaasta ekskursioon toimus Tartusse ja giidiks oli Tartu Ülikooli Narva Kolledži direktor Katri Raik.
2009/2010 õppeaasta uued lektorid olid Rein Raud, Randar Tasmuth, Juku-Kalle Raid, Hardo Aasmäe, Peep Lassmann, Urmas Tartes, Kristiina Tõnnisson, Hardo Pajula, David Vseviov. Lisaks Narvale ja Tartule toimusid loengud sügisesel koolivaheajal ka Tallinnas.
2010/2011 õppeaasta uued lektorid olid Marju Lauristin, Ivar Leimus, Martin Vällik, Richard Villenberg, Jüri Allik, Merje Meerits, Kaarel Vanamölder, Erik Puura, Tõnu Viik, Mati Põdra. Jätkuvad loengud nii Narvas, Tartus kui Tallinnas. Ekskursioonid toimusid Tartu ja Tallinna lastele Narva. Sellest õppeaastast on lasteülikool ka Facebookis.
2011/2012 õppeaasta uued lektorid on Signe Kivi, Linda Lainvoo, Oleg Shaikovsky, Peep Mühls, Jaak Allik.
Sügisel 2009 liitus Narva Lasteülikool Euroopa lasteülikoolide võrgustikuga ().
Lasteülikooli veavad projektijuht Aet Kiisla, kasvataja-tõlk Maritsa Ort ja IT-tugi Pavel Kodotšigov.
Glaukon

Glaukon (kreeka Γλαύκων; 5.–4. sajand eKr) oli Sokratese lähikondlane, kes tegutses Ateenas, aga oli tõenäoliselt pärit Kollytose deemist Atikas. Ilmselt oli ta Platoni vend, seega Aristoni ja Periktione poeg ning pärit kõrgest suguvõsast (ema poolt Soloni enda järeltulija).
Glaukon on peamiselt tuntud Platoni dialoogide tegelase, Sokratese vestluspartnerina, eelkõige "Riigis", aga ka "Parmenideses" ja "Pidusöögis". Kuulsa koopa võrdpildi esitab Platoni "Riigi" VII raamatu alguses Sokrates just Glaukonile. Lisaks Platonile on Glaukoni mainitud ka Xenophoni teoses "Mälestusi Sokratesest" ja Aristotelese "Poeetikas".
Glaukoni elukutse ei ole teada ning võimalik, et ülikuna ta ei pidanudki töötama. Platoni "Riigi" III raamatus viitab Sokrates asjaolule, et Glaukon on muusik, kuid see võib lihtsalt tähendada seda, et Glaukon oli saanud haridustee käigus ka teatava muusikalise hariduse.
Volbriöö

Volbriöö (ka Walpurgi öö) on öö vastu volbripäeva (1. maid).
Volbripäev on saanud nime püha Walburga järgi, kelle mälestuspäev on 1. mail, ning volbriöö volbripäeva järgi. Volbriööl Walburgaga sisulist seost ei ole.
Saksa folklooris seostatakse seda õhtut nõidade sabatiga Brockeni (Blocksbergi) mäel. Mitmetes Euroopa maades tähistatakse volbriööd lõkete süütamise ja tantsudega.
Harilik rosmariin

Nimetus

Ros marinus tähendab mere kastet. Rosmariin oli antiikajal sõpruse, ustavuse ja mäletamise ning mälestamise sümboliks. Alkeemikud on pidanud rosmariini tarkade kivi sarnaseks "taimekiviks" ehk kõikeravivaks ravimiks.

Levila ja kasvatamine

Harilik rosmariin pärineb tõenäoliselt Vahemere maadest. Tänapäeval kasvatatakse taime Prantsusmaal, Hispaanias, Venemaal, Itaalias, Portugalis, Kreekas, Marokos, Tuneesias ja Suurbritannias.
Eestis kasvatatakse rosmariini peamiselt üheaastase taimena, sest tihti ei ela ta talve üle.

Kirjeldus

Hariliku rosmariini võrsed on tihedalt lehistunud. Lehed asetsevad vastakuti, on pealt tumerohelised ja nahkjad ning alt valgeviltjad.
Õite värvus varieerub kahvatusinisest kuni lillakani. Nende ülahuul on harilikult kahehõlmaline, alahuul kolmehõlmaline.
Linda (eesnimi)

Linda on naisenimi. Nime Linda nimepäev on 25. juuni.

Eesnime Linda statistika

Lätis elas 2018. aasta 31. märtsi seisuga 7815 Linda-nimelist isikut.
1. jaanuari 2018 seisuga oli Eestis eesnimi Linda 2777 naisel. Linda on Eestis populaarsuselt 50. naisenimi.
Kõige populaarsem on eesnimi Linda vanuserühmas 85+, kus neid on 10 000 elaniku kohta 180,77.
Nime kandjaid on enim Viljandi maakonnas, kus neid on 10 000 elaniku kohta 37,41.
Linda on keskmiselt 69 aasta vanune (mediaanvanus on 77).
Kõige rohkem on eesnimega Linda sündinuid märtsis, kokku 269.
Tartu Ülikooli psühhiaatria õppetool

Ajalugu

Psühhiaatria õppetool alustas oma tööd 1. jaanuaril 1880 professori (Hermann Emminghaus) ja kahe assistendiga. Õppetool asus 3 aastat varem avatud (4. märts 1877) psühhiaatriahaiglas. Kui 18. november 1988 avati Raja tänaval uus psühhiaatriahaigla hoone, siis kolis ka psühhiaatria õppetool sinna üle.
Kihelkonna kirikumõis

Kihelkonna kirikumõis (saksa keeles Pastorat Kielkond) oli kirikumõis Kihelkonna kihelkonnas Saaremaal.
Freiburg

Kliima

Freiburg on üks Saksamaa kõige kuumemaid linnu. Tema aastane keskmine õhutemperatuur on +11,6 °C. Absoluutseks maksimumiks mõõdeti 13. augustil 2003 +40,2 °C, millega Freiburg ja Karlsruhe jagavad Saksamaa rekordit.
Aastane keskmine sademete hulk on 954 mm, samas kui liidumaa keskmine on 800 mm. Suvel sajab rohkem. Kõige sademeterikkam kuu on juuni (keskmiselt 117 mm), kõige sademetevaesem veebruar (keskmiselt 54 mm).
Aastas paistab päikest keskmiselt 1740 tundi ja ka selle näitaja poolest on Freiburg Saksamaal esirinnas.
Astrid Kannel

Astrid Kannel (sündinud 7. juunil 1967 Haapsalus) on eesti teleajakirjanik.

Haridus

Lõpetanud 1985. aastal Audru keskkooli, 1984. aastal Pärnu Lastemuusikakooli (kiitusega) ja 1993. aastal Tartu Ülikooli ajakirjanduse eriala, magistrikraad Tartu Ülikooli politoloogiaosakonnast aastal 2005.

Ajakirjandustöö

Töötanud paljudes ajalehtedes, aastatel 1997–2001 oli Eesti Televisiooni ja Eesti Päevalehe korrespondent Moskvas. Hiljem oli ta ETV välisuudiste toimetaja.
Astrid Kannel on "Aktuaalse kaamera" ja välispoliitikasaate "Välisilm" saatejuht ja toimetaja.

Isiklikku

Tema abikaasa oli ajakirjanik Madis Hint. Aastal 1996 sündis sellest abielust poeg Joonas.
Paul Eberhard noorem

Paul Eberhard (28. detsember 1865 Kullamaa – 4. veebruar 1929 Väike-Maarja) oli Eesti vaimulik.
Õppis Kullamaa erakoolis, 1881–1885 Tallinna kubermangugümnaasiumis. Tartu Ülikooli usuteaduskonnas õppis ta aastatel 1886–1890. Oli prooviaastal Kuusalu, Rapla ja Mustjala Anna koguduses. Ordineeriti 3. novembril 1891 Tallinnas õpetajaks.
Oli 1891–1893 Eestimaa üldvikaar, 1893–1929 oli Väike-Maarja koguduse õpetaja.

Isiklikku

Isa Paul Eberhard oli Kullamaa Püha Johannese koguduse õpetaja, vend Theodor Eberhard oli Juuru Mihkli koguduse õpetaja, vend August Eberhard oli Mustjala Anna koguduse õpetaja.
Frederick Vine

Frederick John Vine (sündinud 17. juunil 1939 Londonis) on meregeoloog ja geofüüsik. Samuti peetakse meest laamtektoonikateooria loomise võtmeisikuks.
Sargakivi

Sargakivi on rändrahn Harju maakonnas Saue vallas Kiia külas. Sargakivi asub Vääna-Postilt 1 km loode pool, Vääna-Posti - Vääna teest vasakul põllu ääres. Rahnu mõõtmed on 4,2 x 3,0 x 2,0 m. Kivi juures on tahvel kirjaga: "Arheoloogiamälestis. Kultusekivi I aastatuhat e.m.a. On riikliku kaitse all". Sargakivi on alates 1999. aastast arheoloogiamälestisena kaitse all.
Gelvonai

Ajalugu

Gelvonaid mainiti esmakordselt aastal 1385 (Gelwen). XVII sajandil rajati Gelvonai mõis, mis läks XVIII sajandil Żabówite suguvõsa valdusesse.  Algselt asus mõisa hoonetekompleks Bagaslaviškises.
Aastal 1642 rajati asulasse  kalvinistide kirik, aastal 1686 ka katoliku kirik, mis asus frantsisklaste kloostri juures. Aastal 1744 andis August III Gelvonaile alevi õigused, sealhulgas ka õiguse turgu pidada. Klooster suleti novembriülestõusu järel aastal 1832, vana kirik põles aga maha aastal 1895. Aastal 1897 põles ka ülejäänud Gelvonai, samal aastal valmis uus kirikuhoone. Tsaariajal oli alevi venekeelne nimekuju Гельваны, ent kasutusel oli ka omanike nimest tulenev nimekuju  Жабовъ.
XX sajandi alguses oli alevi kohta kasutusel nimekuju Gelvonys. Aastal 1918 hõivasid taganevate saksa vägede kannul alevi Punaarmee sõdurid, aastal 1919 vallutasid selle aga Poola väed. Aastani 1920 toimusid Gelvonai all lahingud Leedu sõjaväe ja Lucjan Żeligowski üksuste vahel.
Teise maailmasõja järel tegutsesid alevi ümbruses Leedu metsavennad. Nõukogude perioodil oli Gelvonai kohaliku kolhoosi keskasulaks.
Tõdu mõis

Tõdu mõis (saksa keeles Tödwenshof) oli rüütlimõis Põlva kihelkonnas Võrumaal. Nüüdisajal jääb mõis Põlva maakonda Kanepi valda.
Tõdu mõis on saanud nime Wilhelm Tödweni järgi, kellele mõis kuulus Liivi sõja algul.
Mäemõisa vald

Mäemõisa vald (saksa keeles Berghof) oli vald Läänemaal Ridala kihelkonnas. Vald eksisteeris 1866–1890 ja siis liideti Mäemõisa vald Sinalepa vallaga.
Valla alal asus Mäemõisa mõis.
Sergei Sirotkin

Sergei Olegovitš Sirotkin (Сергей Олегович Сироткин; sündinud 25. augustil 1995 Moskvas) on Venemaa vormelisõitja.
2014. aasta hooajal sõidab ta Vormel 1 sarjas Sauberi meeskonnas testsõitja positsioonil.
Éric Cantona

Éric Daniel Pierre Cantona (sündinud 24. mail 1966 Marseille's) on Prantsuse filminäitleja ja endine jalgpallur. 
Éric Cantona esimene elukutseliste jalgpalliklubi oli Prantsusmaa Auxerre. Debüüdi põhimeeskonnas tegi ta 5. novembril 1983 Nancy vastu.
1984 kutsuti ta väeteenistusse.
Hooajal 1985-86 mängis Éric Cantona laenulepinguga klubis Martigues. Siis sõlmis ta uue lepingu Auxerre'iga.
Prantsusmaal mängis Cantona veel klubides Marseille, Bordeaux, Montpellier ja Nîmes. 1992. aastal aga kolis ta Inglismaa klubisse Leeds United, millega võitis Football League First Divisioni.
1992. aasta novembris siirdus jalgpallur Manchester Unitedisse, kus lõpetas 1997. aastal karjääri. Manchester Unitediga tuli prantslane neli korda Inglismaa meistriks. 143 mängus Premier League'is lõi Cantona 64 väravat.
Prantsusmaa jalgpallikoondises mängis Cantona 45 mängu ja lõi 20 väravat.
Santa Cruzi saar (Galápagose saared)

Santa Cruz on saar Vaikses ookeanis, üks Galápagose saartest. Kuulub Ecuadorile.
Pindala 986 ruutkilomeetrit. Saar on künklik, kõrgus kuni 864 meetrit. 
Saarel elab ligikaudu 12 tuhat inimest.
Sunji keel

Klassifikatsioon

Sunji keel ei kuulu teada olevalt ühtegi keelkonda, mis tähendab, et tegu on isolaatkeelega. On pakutud hüpoteese, et laiemalt kuulub penuti keelte hulka. See teooria on leidnud ka kõige laialdasemat toetust keeleteadlaste hulgas, kuid kinnitust ei ole see veel leidnud. Veel on arvatud, et sunji keel võiks olla seotud hoka keelte, tano keelte ja paljude teiste indiaani keeltega, aga nende puhul on tegu väga vähese toetajaskonnaga hüpoteesidega.

Keele kasutus

Kasutatakse ladina tähestikku.
Mõningaid lapsi kasvatatakse kodus sunji keelt rääkides, et keel päriselt välja ei sureks. Siiski tuleb järjest rohkem kõnelejate seas kasutusele inglise keel ning sunji keele igapäevane rääkimine väheneb. Enamasti kasutatakse religioossetel üritustel või tseremooniatel, kodudes ja hõimu koosolekutel. Peamised rääkijad on täiskasvanud.

Tähestik

Sunji tähestik koosneb 22 tähest
A a , B b, Ch ch, E e, H h, I i, K k, kw, L l, Ł ł , M m, N n, O o, P p, S s, sh, T t, ts, U u, W w, Y y , ' 
Ł hääldatakse nagu h ja l koos
Koolonit kasutatakse pikkade täishäälikute märkimiseks
'hääldatakse /ʔ/ , mis on kõrisulghäälik ehk larüngaalklusiil

Numeraalid

Kasutatakse mõningate arvsõnade ütlemiseks näppe. Sunji tähendus on sulgudes.
1  dobinde (võetud alustuseks(näpp))
2  kwili    (pandud teisega kokku)
3  ha 'i     (keskmine näpp)
4  a:wide   (kõik peale ühe sõrme)
5  apde     (maha löödud/saetud)
6  dobalekk 'ya
7  kwilelekk 'ya   ( 2+5)
8  ha 'elekk 'ya   (3+5)
9  denalekk 'ya
10  asdemla      (kõik näpud)

Keelenäited

Sellepärast, et keelt räägitakse tihti religiooniga seotud tegevustel, siis on ka keele näited enamasti religiooniga seotud.
Le'na' benan k'okshi banan kwayi. Jesus Christ, ho'n a:wan Datchu God an Tsawak'ona andepbe:'a.
Eesti keelde tõlgituna tähendab see ,,Jeesus Kristuse, Jumala poja, evangeeliumi algus."
Sõnu moodustatakse tüvele liidete lisamisega.
Näiteks: łada:kwe - jahimees
Sõna tüvi łada - jahtima või võitlema ja järelliide kwe, mis viitab inimesele.
Uruguay jalgpallikoondis 1930. aasta jalgpalli maailmameistrivõistlustel

Uruguay jalgpallikoondis 1930. aasta jalgpalli maailmameistrivõistlustel

Treener

Alberto Suppici
Ryan Strome

Ryan Edward Strome (sündinud 11. juulil 1993 Mississaugas, Ontarios) on Kanada jäähokimängija. Ta mängib ründajana NHL-i klubis New York Rangers.
Strome alustas karjääri Greater Toronto Hockey League'i klubis Toronto Marlboros. Seejärel mängis ta Ontario Hockey League'i klubides Barrie Colts ja Niagara IceDogs.
2011. aastal valiti ta NHL-i draft '​is New York Islandersi poolt viienda valikuna. Ta mängis enne Islandersiga liitumist esmalt Islandersi noorteklubis Bridgeport Sound Tigers American Hockey League'is. NHL-is tegi ta debüüdi hooajal 2013–14. Oma NHL-i karjääri esimese värava viskas ta 6. jaanuaril 2014 mängus Dallas Starsi vastu.
2017. aasta juunis liitus ta Edmonton Oilersiga, kui ta vahetati ründaja Jordan Eberle' vastu.
2018. aasta novembris siirdus ta New York Rangersi, kui ta vahetati Ryan Spooneri vastu.
Ka tema noorem vend Dylan Strome mängib NHL-is.
Guy Barbier

Isa Guy Barbier de Courteix (20. september 1921 Chabanais – 21. juuni 2011 Helsingi) oli prantsuse rahvusest roomakatoliku vaimulik, kes töötas alates 1964. aastast Soomes ja alates 1992. aastast paralleelselt ka Eestis.
Alates 12. eluaastast õppis maristide vennaskonna internaatkoolis Marseille' lähistel, umbes 500 kilomeetri kaugusel sünnikodust.
Pärast Prantsusmaa okupeerimist Saksa vägede poolt 1940. aastal saadeti töölisena Saksamaale Halle linna sõjatehasesse, kus liitus vastupanuliikumisega. Peatselt arreteeriti, viibis kinnipidamisel viies eri vanglas ja neljas koonduslaagris, muuhulgas ka kurikuulsates Buchenwaldi ja Dachau laagrites. Sõja lõpul asus koonduslaagris Tšehhi territooriumil; sealt vabanedes kaalus vaid 42 kilogrammi ja põdes tuberkuloosi.
Pöördunud koju tagasi, keskendus tervise parandamisele ja füüsilisele taastumisele. 1946 asus õppima vaimulikku seminari. 29. juunil 1951 pühitseti preestriks ja asus tööle Lyoni piiskopkonnas kogudusepreestrina. Oli Prado preestrite vennaskonna liige.
Oli 1950. aastatel seotud vasakpoolse, liberaalset teoloogiat viljelenud töölispreestrite liikumisega; töötas 1954–1959 preestrina Lyoni tehastes. 
Soovides osaleda Venemaa taaskatoliseerimises, suundus õppima Rooma Collegium Russicumi ülikooli bütsantsi teoloogiat, kuid ei saanud sealt piisavat vene keele oskust. Nii asus õppima Helsingi Ülikooli ja töötas õpingute kõrvalt Espoo oikumeenilises keskuses.
1966–1986 oli heategevusorganisatsiooni Emmaus juht Soomes ja pälvis oma tegevuse eest selles liikumises 1983. aastal Soome kristliku rahuliikumise rahupreemia.
Soomes teenis mitmetes kirikutes ja kogudustes, sealhulgas 1971. aastast Myllyjärvi oikumeenilises keskuses ja selle juures paiknevas pühade apostlite Peetruse ja Pauluse kabelis.
Alates 1986. aastast töötas Helsingi Püha Henriku katedraali vikaarpreestrina, vastutades peamiselt immigrantidest koguduseliikmete hingehoiu eest. On olnud Myllyjärvi karmeliitide ja Helsingi birgitiinide nunnakloostri vaimulik isa.
1980. aastate keskpaigast alates viibis ka lühiajalistel pastoraalvisiitidel Nõukogude Liidu territooriumil, peamiselt Valgevenes ja Ukrainas; hiljem, pärast Nõukogude Liidu lagunemist, on korraldanud Venemaal rekollektsioone nii ilmikutele kui vaimulikele.
Eestit külastas esmakordselt aprillis 1990, viies läbi jumalateenistusi ja korraldades kohtumisi nii Tallinna kui ka Tartu katoliku kogudustes.
Aastatel 1992–1996 oli ta Eesti katoliku kiriku generaalvikaar, esindades tol ajal kohapeal Vilniuses resideerinud apostellikku administraatorit. Alates 1996. aastast oli ta kirikukohtu audiitor.
Aastaid oli isa Guy Barbier Tallinna Ukraina Kreekakatoliku Kiriku Kolmekäelise Jumalaema koguduse hooldaja.
Isa Guy valdas prantsuse, inglise, vene ja soome keelt, vähesel määral ka ukraina ja eesti keelt.
Piero del Pollaiolo

Piero del Pollaiolo (1441 Firenze – 1496 Rooma), tuntud ka kui Piero del Pollaiuolo või Piero Benci, oli quattrocento Itaalia maalikunstnik Firenzest. Tema vend Antonio oli samuti maalikunstnik ja vennad töötasid sageli koos. Piero teine vend Simone oli arhitekt.
Kunstnik suri Roomas 1496. aastal.
Giorgio Vasari "Kunstnike elulood" sisaldab Piero del Pollaiolo biograafiat.
Keijo Kurttila

Keijo Kurttila (sündinud 8. aprillil 1975) on soome murdmaasuusataja (sprinter).
Sudeedimaa

Sudeedimaa (saksa Sudetenland, tšehhi Sudety) on ajalooline piirkond Loode-Tšehhis, mis on nime saanud Sudeedi mägede järgi. Sudeedimaa hõlmas Böömimaa ja Määrimaa piirialasid, Böömimaaga piirnevaid Sileesia osi.
Teise maailmasõja eel oli piirkond asustatud sakslastega (umbes 25% Tšehhoslovakkia elanikkonnast), kes olid sinna jäänud pärast Esimese maailmasõjale järgnenud Austria-Ungari ja Saksa keisririigi lagunemist ja rahvusriikide tekkimist. Aastal 1938 anti Sudeedimaa Müncheni kokkuleppega Saksamaale. Pärast Teist maailmasõda sudeedisakslased deporteeriti.
Esseenid

Esseenid, olid väike (mõni tuhat liiget) ja kinnine judaistlik usulahk Palestiinas 2. sajandil eKr – 1. sajandil pKr.
Esseenid olid vastuolus Jeruusalemma preesterkonnaga, nad ei tunnustanud ohverdamist ega templiteenis­tusi. Neil oli dualistlik, valguse ja pimeduse vastandamisest lähtuv maailmakäsitus, maa­ilma lõppu ja messiat oodates elasid nad kõrbes range korra ja kombestikuga kinniste kloosterkogukondadena (Qumrān).
Esseenide elukorraldus on tugevasti mõjutanud algkristlust.
Taabri mõis

Taabri mõis oli riigimõis Tartu-Maarja kihelkonnas Tartumaal.
Tõenäoliselt sai mõis oma saksakeelse nime Anrepshof Anrepi suguvõsa järgi. Ent puuduvad teated selle kohta, et mõis oleks olnud nende valduses Poola valitsuse ajal.
Aastal 1637 oli Taabri mõis major Nils Dubleri omanduses. Ta sai selle kuninga käest autasuks. 
Aastal 1646 kinnitas Rootsi kuninganna Kristiina Heinrich Heini nõudlust mõisale. Hein oli õuekohtu assessor ja Tartu ülikooli professor; tal oli juuradoktori kraad. Tema tütar Elisabeth Hein (lesena von Eeck) abiellus teist korda Tallinna kaupmehe Andreas Stempeliga, 1674 kinnitati tema omandiõigust mõisale ja mõis kuulus talle veel 1682.
Mõisate reduktsiooni käigus mõis võõrandati ja see läks riigi omandusse.
Siddhārtha Gautama

Elulugu

Šākjamuni oli ajalooline isik, kuid tema täpsed eludaatumid ei ole selged. Tänapäeva theravaada traditsiooni järgi on tema eluaastad 623–543 eKr. Palju aastaid peeti suuresti tänu theravaada koolkonna mõjukusele lääne õpetlaste seas Buddha sünniajaks vanade Sri Lanka kroonikate põhjal aastat 563 eKr; teine, Indiast pärit traditsioon, paigutab selle aga rohkem kui sajandi võrra hilisemaks, aastasse 450 eKr. Uuemad uurimused, mis põhinevad Dīpavaṃsal peavad kõige tõenäolisemaks aastat 485 eKr.
Buddha elulugu on tugevasti mütologiseeritud. Legendi järgi sündis ta Lumbinī metsasalus ja tema ema suri varsti peale sünnitust. Isa kasvatas teda maailmast eraldatuna, kuna soovis, et ta ei näeks maailma viletsust. Ennustuse kohaselt pidi Siddhatthast saama suurmees, kas valitseja või õpetaja. Isa soovis esimest. Siddhattha abiellus oma nõo Jašodharāga ja neil sündis poeg Rāhula. Kuid Siddhatthal õnnestus siiski näha maailma pahupoolt – haigust, vanadust ja surma – ning ta otsustas naudinguterikkast elust loobuda ja ühines 29-aastaselt rändaskeetidega. Nähes liigse enesepiinamise mõttetust, hülgas ta ka selle. Seejärel jõudis ta 35-aastaselt Gayā linna lähedal bodhipuu all istudes virgumiseni (skr bodhi).
Esimese jutluse pidas Buddha Sārnāthi hirvepargis (Vārānasī lähedal) oma viiele endisele kaaslasele. Siddhattha Gotama esimest jutlust nimetatakse Seadmuseratta käimapanemiseks ehk Tõeratta käimapanemise suttaks (Dhammacakkappavattana Sutta, SN 56.11). Seejärel õpetas ta kuni surmani umbes nelikümmend aastat, rännates ringi Gangese orus, põhiliselt tänapäeva Bihari osariigi aladel.
Siddhattha Gotama suri ehk vaibus parinirvaanasse Kušinagaris 80-aastaselt. Endale järeltulijat ta ei valinud, vaid soovitas juhinduda oma õpetusest ehk Seadmusest (paali keeles dhamma, sanskriti keeles dharma).
Tema järgijatest kujunes kogudus (sanskriti, paali sangha), mille liikmed talletasid tema õpetuse.
Tartu vald (1991)

Ajalugu

Tartu vald moodustati 1991. aasta 16. mail. 2017. aastal ühines Tartu vald uue Tartu vallaga.

Alevikud

Kõrveküla –
Lähte –
Vahi –
Vasula –
Äksi

Külad

Aovere –
Arupää –
Erala –
Haava –
Igavere –
Jõusa –
Kastli –
Kikivere –
Kobratu –
Kukulinna –
Kärkna –
Kükitaja –
Lammiku –
Lombi –
Maramaa –
Metsanuka –
Möllatsi –
Nigula –
Nõela –
Puhtaleiva –
Pupastvere –
Saadjärve –
Salu –
Soeküla –
Soitsjärve –
Sojamaa –
Sootaga –
Taabri –
Tammistu –
Tila –
Toolamaa –
Vedu –
Vesneri –
Viidike –
Vilussaare –
Võibla –
Väägvere –
Õvi

Haridus

Vallas oli kaks üldhariduskooli (Lähte Ühisgümnaasium ja Kõrveküla Põhikool) ning huvikoolid Tartu Valla Muusikakool ja Tartu Valla Spordikool.
Friedrichshain-Kreuzberg

Elanikkond

Rajooni moodustavad Friedrichshain ja Kreuzberg linnaosad erinevad oma elanikkonna struktuuri poolest oluliselt. Näiteks on mitte-saksa päritolu elanike osakaal Kreuzbergis 32,8%, samas kui Friedrichshainis on mittesaksa taustaga elanikke 8,7% (2002. aasta andmeil). Samuti erineb linnaosade elanikkonna ealine struktuur märkimisväärselt – Kreuzbergis on enam esindatud vanusegrupp 35–60-aastased, samas kui Friedrichshainis elab rohkem nooremaid inimesi. Friedrichshain-Kreuzbergi rajoonis tervikuna elavad eelkõige noored täiskasvanud.
Heino Noor

Heino Noor (24. aprill 1922 Haapsalu – 5. veebruar 2018 Tartu) oli eesti arstiteadlane, Eesti toksikoloogia rajaja.

Elulugu

Heino Noor sündis ohvitser Karl Noore ja naiskodukaitsja Salme Noore pojana.
Kooliealisena tegutses ta aktiivselt merenoorkotkana Haapsalu mererühmas "Urmas". Ta lõpetas aastal 1940 Haapsalu Gümnaasiumi ja küüditati 14. juunil 1941 koos vanematega Venemaale. Ta isa ja ema hukati aprillis 1942 süüdistatuna vabadussõjalaste liikumisega seotuses ning vastavalt politseikomissari ja naiskodukaitse esinaisena töötamises. Aastatel 1941–1952 oli ta represseerituna Siberis vangilaagris, kus töötas velskri ja arstina.
Vangilaagrist naasnuna jätkas ta õpinguid ning lõpetas aastal 1955 Tartu Meditsiinikooli ja 1961 Tartu Riikliku Ülikooli cum laude. Hiljem täiendas ta end Moskvas, Peterburis ja Bonnis. 
Aastast 1961 töötas ta Vabariiklikus Tartu Kliinilises Haiglas ja Tartu Ülikooli Kliinikumis toksikoloogina, ühtlasi oli ta Tartu Riikliku Ülikooli arstiteaduskonna õppeülesande täitja toksikoloogia ja kutsehaiguste alal, aastatel 1962–1970 ka Tartu Linna Polikliiniku töötervishoiu ja kutsehaiguste kabineti juhataja. 1971–1979 oli ta Tartu Kliinilise haigla peaarsti asetäitja. 
Heino Noore uurimisvaldkondadeks olid kliiniline toksikoloogia, suitsidoloogia, sotsiaalpsühholoogia, meditsiiniajalugu. 
Heino Noor oli Riigikogu juures tegutseva Okupatsioonide Repressiivpoliitika Uurimise Riikliku Komisjoni liige, aastast 1994 Eesti represseeritute meditsiinilise rehabilitatsiooni teenistuse konsultant. 
Heino Noor oli kõrgema kategooria toksikoloog (1978). Ta avaldas üle 40 teadustrükise.
Ta oli Haapsalu aukodanik.